The Family Jewels

Įvykiai prieš albumo išleidimą

Kai atlikėjai sukako 18 m. ji persikėlė į Londoną, kur studijavo muziką. Po to, kai ji paliko keturias mokymosi įstaigas ir po kelių nesėkmingų perklausų Diamandis pradėjo kurti muziką pati. 2007 m. atlikėja išleido extended play (EP) „Mermaid vs. Sailor“ „Myspace“ svetainėje ir buvo pastebėta įrašų kompanijų. Ji pasirašė kontraktą su „Neon Gold Records“. 2009 m. vasarą pasirodžiusi keliuose Britanijos festivaliuose ji užėmė antrąją vietą BBC „Sound of 2010“ ir buvo nominuota „Brit Awards“.
2012 m. interviu su „Pridesource“ Diamandis pripažino, kad albumo pavadinimas - slengas sėklidėms.

Kompozicija

Diamandis teigė, kad albumą įkvėpė šeima, komercializmas, modernios socialinės vertybės ir moters seksualumas. Ji taip pat teigė, kad albumas turėtų būti traktuojamas kaip istorija ir teorija, kuri priverčia klausytoją mąstyti apie save.
Žurnalo „Q“ žurnalistas Hugh Montgomery savo straipsnyje apie albumą teigė, kad albume egzistuoja disco („Shampain“), bubblegum punk („Girls“) ir cabaret („Hermit The Frog“) žanrai. Pirmoji albumo daina „Are You Satisfied?“ svarsto pilnavertiško gyvenimo prasmę, „The Line of Best Fit“ rašytojas šią dainą sieja su danų filosofo Søren Kierkegaard darbais. 2010 m. sausį, interviu su „The Daily Telegraph“ metu, Diamandis pripažino, kad nėra patenkinta dainos „Girls“ žodžiais, nes jie gali būti suprasti neteisingai. Atlikėja teigė, kad dainos žodžiai yra susiję su jos pačios psichologinėmis problemomis dėl svorio.
Atlikėja teigė, kad dainą „The Outsider“ bandė įrašyti 486 kartus. Singlas „Hollywood“ buvo įkvėptas ankstesnio Diamandis susižavėjimo JAV kultūra. Kūrinyje „I Am Not a Robot“ atlikėja dainuoja apie susitaikimą su netobulumu. „Numb“ - daina apie atlikėjos pastangas ir aukas, kai ji gyveno Londone (dainų „Oh No!“ ir „Are You Satisfied?“ tematika yra panaši). Albumas turėjo būti išleistas 2009 m. spalį, tačiau data buvo atidėta dėl Diamandis noro, kad albumas būtų tobulas.

Dainų vaizdo įrašai

2008 m. Diamandis nufilmavo įrašus dainoms „Seventeen“ ir „Obsessions“. 2009 m. buvo nufilmuotas įrašas skirtas „I Am Not a Robot“, jį režisavo John Rankin Waddell. „Mowgli's Road“ vaizdo įraše atlikėja filmavosi su dviem šokėjais, įrašas nufilmuotas per 17 valandų, o Diamandis kostiumo dalys turėjo būti kontroliuojamos padėjėjų.
Lenkų režisierė Kinga Burza režisavo įrašus skirtus „Hollywood“ ir „Oh No!“, o Dan Knight režisavo vaizdo įrašą skirta Diamandis ir Chilly Gonzales bendram darbui „Hollywood“, kuris tapo Burza režisuoto vaizdo įrašo priešingybe.

Singlai

„Obsessions“ - pirmasis atlikėjos singlas, kuris buvo išleistas 2009 m. vasario 14 d. „Mowgli's Road“ buvo išleistas 2009 m. lapkričio 13 d. Ši daina pasirinkta dėl jos neįprasto ir „nekomerciško“ skambesio, tačiau ji sulaukė daug dėmesio po to kai ja pasidalino tokios asmenybės kaip Perez Hilton ir Kanye West.
„Hollywood“ - antrasis albumo singlas, kuris buvo išleistas 2010 m. vasario 1 d. Šis singlas JK tope pasiekė 12-ąją vietą. „I Am Not a Robot“ buvo išleistas balandžio 26 d. ir pasiekė 26-ąją topo vietą JK. „Oh No!“ tapo ketvirtuoju albumo singlu, jis buvo išleistas rugpjūčio 2 d., bet tik Airijoje ir JK. Šis singlas pasiekė 38-ąją JK topo poziciją. „Shampain“ - penktasis albumo singlas, kuris buvo išleistas spalio 11 d. ir pasiekė 141-ąją poziciją JK tope. Singlas išleistas tik JK ir Airijoje.
Singlas „I Am Not a Robot“ buvo nominuotas „Popjustice £20 Music Prize“ 2010 m. kaip geriausias metų singlas, bet pralaimėjo singlui „Kickstarts“.

Turas

Po albumo išleidimo Diamandis pradėjo savo pirmąjį koncertinį turą. Koncertai buvo surengti Europoje, Š. Amerikoje ir Australijoje. Taip pat turo metu atlikėja pasirodė keliuose Britanijos festivaliuose. Diamandis tais pačiais metais pasirodė ir Katy Perry „California Dreams“, ir Coldplay „Mylo Xyloto“ turuose kaip apšildanti atlikėja.

Komercinė sėkmė

„The Family Jewels“ debiutavo 5-oje pozicijoje JK albumų tope ir per pirmąją savaitę buvo parduota 27 618 kopijų. Vėliau albumui JK buvo suteiktas auksinis sertifikatas.  Albumas Graikijoje debiutavo 7-oje pozicijoje, o Airijoje 9-oje. Albumui Airijoje buvo suteiktas auksinis sertifikatas.
2011 m. sausį, Interviu metu radijui, Diamandis teigė esanti nusivylusi savo karjera, ypač albumo nesėkme JAV. Keli pasirodymai šioje šalyje buvo atšaukti ir atlikėja pradėjo rašyti naują albumą.